Visekanselier se broer, skoonsuster aan Covid-19 dood | Netwerk24
Deur Malibongwe Dayimani, News24 30 Junie 2020 18:47
Die visekanselier van die Fort Hare-Universiteit se broer en skoonsuster is vier dae uitmekaar aan Covid-19 dood.
“Die koronavirus is ’n genadelose moordenaar,” het prof. Sakhela Buhlungu gesê ná die dood van Temba Tennyson Buhlungu (68) en sy vrou, Nobantu Ethelina (64), in ’n hospitaal in Tsolo in die Oos-Kaap.
Hul seun Siyabonga het Maandag gesê sy ma is op 20 Junie aan die virussiekte dood waarna die siekte sy pa se lewe op 24 Junie geëis het.
Prof. Sakhela Buhlungu, visekanselier van die Fort Hare-Universiteit in Alice in die Oos-Kaap. Foto: Twitter, Fort Hare-Universiteit
Temba was ’n ambagsman by die departement van openbare werke en Nobantu ’n tuisteskepper.
Die egpaar is Saterdag in Tyeni, Tsolo, begrawe.
“Ons is gebroke oor die heengaan van ons broer en skoonsuster dae uitmekaar aan Covid-19. Maar ons kry krag uit die duisende boodskappe van vertroosting en die ondersteuning van vriende, kollegas, gemeenskapsleiers en mense oor die wêreld heen,” het Buhlungu gesê.
Om hulle weens Covid-19 te verloor is die moeilikste ding ooit, maar ons het dit aanvaar en is dankbaar dat hulle ons hierop voorberei het.
Siyabonga het bygevoeg dat die egpaar se kinders, kleinkinders en agterkleinkinders hul liefde en leiding sal onthou. Hy het sy ouers as ’n seëning beskryf en gesê hulle het hom dissipline en respek geleer en om onafhanklik te wees.
“Om hulle weens Covid-19 te verloor is die moeilikste ding ooit, maar ons het dit aanvaar en is dankbaar dat hulle ons hierop voorberei het. Mag hul siele in vrede rus,” het hy gesê.
In die Oos-Kaap is 26 195 gevalle van die virus aangemeld, 397 mense is aan die virussiekte dood en 12 824 mense het reeds herstel.
Nasionaal is 144 264 infeksies aangemeld en 2 529 sterftes, terwyl 70 614 mense herstel het.
Meer oor: Prof. Sakhela Buhlungu | Fort Hare-Universiteit | Covid-19 | Familie Sterf | Koronavirus | Visekanselier